کۆگاو نەورۆزو هۆرامانی بە ئامانجو ڕێکوستەو ئاهەنگۍ و پیرۆزباییەکۍ نەورۆزەکاو هۆرامانی پەیامێش وەلاوکەردەوە. جە پەیامەکەنە باس جە ئانەی کریان؛ جە دێرزەمانەوە نەورۆز ، جە لاو نەتەوەکەیماوە پسۆ ڕۆو سەرهۆردای و مدرامانی وەرانوەر بە ئەرەگێرتەیی (داگیرکاری) و نەیارا ئازادی و یەکسانی وینیان و تا ئاڕۆیچ ئی باوەڕیە پسۆ یۆ جە هێماکاو نەورۆزی وینیۆ. هەر پەوکەی کۆگاو نەورۆزو هۆرامانی بە ئامانجوو ڕێکوستەو نەورۆزەکاو ئێساڵی جە دەگایا و شارەکاو هۆرامانی بە ئەرکو وێش مزانۆ پەی ڕێکوستەو مەراسمەکاو نەورۆزی چنڎ خالێ دەسنیشانێ بکەرۆ:
خەڵکو وەشەویسو کوردستانی بەگردیی و بە تایبەت دیارو هۆرامانی، هەر پاسە کە مزاندێ نەورۆز پسۆ یۆ جە جەژنە تایبەتەکاو نەتەوەو کوردی بە هەزاران ساڵان بە شێوە جیاکا پیرۆز مکریۆ . نەورۆز سەرەراو گردو تایبەتمەندیەکاش ، جە لاو نەتەوەکەیماوە پسۆ ڕۆو سەرهۆردای و مدرامانی جە وەرانوەروو داگیرکاری و نەیارا ئازادی و یەکسانی وینیان . تا ئاڕۆیچ ئی باوڕیە پسۆ یۆ جە هێماکاو نەورۆزی موینیۆ . دیارو هۆرامانی بە بۆنەو سرووستی تایبەت ، تاریخی کۆن و دێرین و فەرهەنگی دۆڵەمەندیش، یۆ جە ئا یاگانە کە ساڵانە مەراسمەکاو نەورۆزی بە گەرمی و شێوەی تایبەت چەنەش ڕێکێوزیەینۍ . ئاهەنگۍو پیرۆز باییەکۍ نەورۆز دیارو هۆرمانی جە چڎن ساڵۍ ویەردێنە سەلەمنای ئی ڕاسیەنێ . هەر پەوکەی کۆگاو نەورۆزو هۆرامانی بە ئامانجو ڕێکوستەو نەورۆزەکاو ئێساڵی جە دەگایا و شارەکاو هۆرامانی بە ئەرکو وێش مزانۆ پەی ڕێکوستەو مەراسمەکاو نەورۆزی چڎن خالێ دەسنیشانێ بکەرۆ بە ئی جۆرە:
١- درۆشمە: نەورۆزەکاو ئێساڵی بە دروشمەو (نەورۆز هێماوە یۆگێرتەی ، ئازادی و پێوەرە ژیواین) پیرۆزۍ کریانێ.  
٢- پارێزناو ژیوگەی: هەر پاسە کە مزاندێ نەورۆز جەژنێوەنە کە چەنی سرووشتی پەیوەندییە تایبەتش هەن . سەرو ئا ئەساسەیە داوا مکریۆ جە هەر یاگێنە کە مەراسمەکۍ نەورۆزی ڕیکوزیانۍ، چڎن ڕوێ وەڵێ ئانەینە هەڵمەتەو پاک کەردەیۆ ژیوگەو جە ئا یاگا و جە دگایا بۆ یا شارا یا گەرەکەکانە ئەنجام بدریۆ.
٣- ئاشتەوایی کۆمەڵایەتی:  گرفتەکۍ ژیوای ئارۆی کە بەرهەمو سیستمو سەرمایەدارینێ ، پاسەش کەردەن کە فرە کەسێ ناوەشی بگنۆنە بەینشا . یاگۍ وێشەنە کە بە ئامانجو یۆگێرتەی کۆمەڵگای جە دەگایا و و شارەکانە ، کۆگۍ بەنامێ کۆگاو (ئاشتەوایی کۆمەڵایەتی) سازێ بکریانۍ. نەمەنەی گرفتە کۆمەڵایەتیەکا ، هێزو کۆمەڵگای فرەتەر مکەڕۆ.
٤- بەشداری زارۆڵا بە جلوبەرگی کوردی: زاڕۆڵێ دماڕۆو پارێزنای کەلتوور و فەرهەنگ و نەتەوەکەیمانۍ .پەوچی بەشداری کەردەیشا جە مەراسمەکاو نەورۆزیەنە بە دەنگ و ڕەنگ و وێشا و بە پۆشای جلوبەرگی کوردی زامنوو پارێزناو ئا فەرهەنگ و کەلتووریمانۍ.
٥- بەشداری ژەنا: ژەنی سەرچەمەو ژیوای و مەنەیۆ مرۆڤایەتینێ. نەقشو ژەنا جە ڕێکوستەو مەراسمەکاو نەورۆزیەنە یاواینەنە جە ڕاسی پەیامو نەورۆزی . ئازادی و یەکسانی ژەنێ و پیای جە هۆرامانەنە ، جە دێڕ زەمان تا ئارۆ بنەڕەتو بەردەوامی ژیوایە دیموکراتیکی بییەن . پەنەوازەن ئێساڵیچ نەقشو ژەنا جە مەراسمەکاو نەورۆزینە وەرچەم بگیریۆ .
٦- کەردەیۆ ئایری : ئایر پسۆ بەشێ جە سرووشتی کە بە هەزاران ساڵێن خزمەت و ژیواو ئینسانەکاش کەردەن ، پیرۆزی وێش هەن . ئایر هێماو ڕووناکی و  پارێزناو ئینسانی بییەن جە گردو وەختەکانە . ڕێزگێرتەی جە ئایری ، ڕێزگێرتەیا جە تایبەتمەندیەکاو سرووشتی . پەوچی کەس یا کەسانێ کە ئایرو نەورۆزی مکەراوە مشۆم لایقێ ئی پیرۆزیەیە بانۍ. بە تایبەت ئا کەسێ کە جە خزمەت و ژیوای دیموکراتیکی و پارێزناو ژیوگەینە نەقشا بیەن مشۆم بە ئا کارەیە هۆربێزانۍ .
٧- یۆگێرتەی جە دەورو ئایروو نەورۆزی: ئا کەسێ کە ئامادەکاری مەراسمەکاو نەورۆزی مکەرا با وێشا جە پارچە پارچە کەردەو کۆمەڵگای و ڕادای بە نەیارا نەورۆزی کە ئامانجشا ئاژاوە نیاینۆن، پارێزنا . مشۆم ئایرو نەورۆزی بۆ بە ڕەمزوو یۆگێرتەی ، ئازادی و پێوەرە ژیوای .
کۆگاو نەورۆزو هۆرامانی
